В района на Бургас са се водили едни от големите битки на българската държава с

Византийската империя. Победите на хан Тервел (VIII в.) при Анхиалското поле през 708 г.

и на хан Кардам (управлявал 777 г. - 802 г.) при карнобатската крепост Маркели през 792 г.

утвърждават българската държава. По време на османското владичество градът се

развива като просветен и духовен център. Бургас извоюва своето Освобождение от

османско владичество на 6 февруари 1878 г. В началото на ХХ в градът претърпява силно

развитие и модернизиране и много бързо си създава имидж на търговско-индустриално

средище, на космополитен център, който има връзки по суша, въздух и море. По това

време в Бургас се създават над 150 индустриални предприятия. Така през първите

няколко десетилетия на миналия век градът ускорено се развива в индустриален план, а

покрай това се засилват банковото дело, просветата и културата. След Съединението за

няколко десетилетия градът и окръгът се оказват едно от най-гостоприемните места за

огромен брой бежанци в България. Градът набъбва освен с българи, още с турци, гърци,

италианци, арменци, евреи. Пъстър и многоезичен, той постепенно тръгва по пътя към

своята европеизация.

И докато нещата в икономически план се подреждат по един безпрецедентно

благоприятен начин, се създава и плодородна почва за развитие на културата. Градът и

морето вдъхновяват художници, поети и писатели. Плодът на това вдъхновение се

превръща в творчество на световно ниво. Цялата тази атмосфера и творческа наситеност

затвърждава Бургас като културна марка в България град на големи творци и модерни

събития. Изящните изкуства, музиката, танцът и киното - всички са имали своите новатори

тук. И всички те са оставили след себе си вечно изкуство, последователи, както и трайни

следи в сърцата на хората.